Tempel van die Geveerde Slang

thumb|260px|Die Tempel van die Geveerde Slang in Teotihuacán.
thumb|260px|'n Rekonstruksie van die Ciudadela. Die tempel is agter in die middel, met die Adosada reg daarvoor.

Die **Tempel van die Geveerde Slang** is die derde grootste piramide in Teotihuacán, 'n stad van voor Colombus in Sentraal-Mexiko.

Die stad is gestig omstreeks die 1ste of 2de eeu v.C. Teen die 200's het Teotihuacán die grootste kompleks van groot verskynsels in Meso-Amerika gehad. Die ander sluit in die Piramide van die Son (die grootste piramide), die Piramide van die Maan, die Laan van die Dooies en die Ciudadela (Sitadel), waarop die tempel geleë is. 

Die Tempel van die Geveerde Slang is belangrik deels danksy die ontdekking in die 1980's van meer as 100 moontlike geofferde menslike slagoffers wat onder die struktuur begrawe is. Die oorskot dateer, nes die tempel self, van tussen 150 en 200&nbsp;v.C. Die tempel se naam kom van die uitbeelding van die Meso-Amerikaanse godheid die Geveerde Slang wat sy kante versier. Dit is van die vroegste bekende uitbeeldings van die godheid, wat dikwels verbind word met die veel later slanggod van die Asteke, Quetzalcoatl. Dit is ook bekend as die **Piramide van die Geveerde Slang** of die **Tempel van Quetzalcoatl**.

## Ligging
Die Tempel van die Geveerde Slang lê aan die suidpunt van die Laan van die Dooies, Teotihuacán se hoofpad, in die Ciudadela-kompleks. "Ciudadela" is Spaans vir "sitadel", want die Spanjaarde het eers gedink die struktuur is 'n vesting. Die Ciudadela se binnehof was groot genoeg om Teotihuacán se hele bevolking te huises, wat met die stad se hoogtepunt sowat 100 000 mense was. Voor die tempel staan die Adosada-platform. Om die piramide is ook woonstelkomplekse. 

## Ontdekkings
Laat in 2003 is ’n tonnel onder die Tempel van die Geveerde Slang per ongeluk deur Sergio Gómez Chávez en Julie Gazzola, argeoloë van die nasionale instituut vir antropologie en geskiedenis (INAH), ontdek. Ná dae van swaar reënval het Gómez Chávez opgemerk daar het ’n sinkgat van byna 'n meter breed naby die voet van die tempelpiramide ontstaan.

Met ’n swaar tou om sy middel vasgemaak, het sy kollegas Gómez laat sak, en toe hy onder aankom, het hy besef dit is ’n perfek silindriese skag. Onder het hy op ’n duidelik antieke konstruksie afgekom – ’n mensgemaakte tonnel wat in albei rigtings met enorme klippe versper is. Gómez het geweet argeoloë het voorheen ’n smal tonnel onder die Piramide van die Son ontdek en het vermoed hy kyk nou na ’n soortgelyke tonnel wat na ’n ondergrondse kamer onder die Tempel van die Geveerde Slang lei. Hy het aanvanklik besluit om ’n duidelike hipotese te formuleer en goedkeuring te verkry om uitgrawings te doen. Intussen het hy ’n tent oor die sinkgat opgeslaan om dit te beskerm teen die honderdduisende toeriste wat Teotihuacán besoek. Navorsers het berig die tonnel is glo in 200&nbsp;n.C. verseël.

thumb|260px|Die Laan van die Dooies in Teotihuacán.
Die voorlopige beplanning van die ondersoek en geldinsameling het meer as ses jaar geduuur.

thumb|links|220px|'n Houer uit die tonnel.
In 2009 het die regering aan Gómez toestemming gegee om te grawe. Teen die einde van 2009 het argeoloë van die INAH die ingang van die tonnel opgespoor wat na galerye onder die piramide lei, waar die oorblyfsels van heersers van die antieke stad moontlik geplaas is. In Augustus 2010 het Gómez Chávez aangekondig INAH se ondersoek van die tonnel – wat byna 1&nbsp;800 jaar tevore deur die inwoners van Teotihuacán verseël is – sou voortgaan. Die INAH-span, bestaande uit sowat 30 mense, ondersteun deur nasionale en internasionale adviseurs op die hoogste wetenskaplike vlak, het beplan om die tonnel in September tot Oktober 2010 binne te gaan. Hierdie opgrawing, die diepste wat nog op die voor-Spaanse terrein uitgevoer is, was deel van die 100ste herdenking van argeologiese opgrawings by Teotihuacán en sy opening vir die publiek. Aan die einde van die gang het Gómez Chávez se span vier groensteenbeelde ontdek, geklee met gewade en krale; hulle oop oë sou geglinster het met kosbare minerale. Twee van die beeldjies was nog in hulle oorspronklike posisies, effens agteroor geleun en asof hulle opkyk na die as waar die drie vlakke van die heelal ontmoet – hulle was waarskynlik die stigter-sjamane van Teotihuacán wat pelgrims na die heiligdom gelei het en bondels heilige voorwerpe vir rituele gedra het, insluitend hangers en pirietspieëls wat beskou is as portale na ander wêrelde.

Nadat elke nuwe segment skoongemaak is, het die 3D skandeerder die vordering gedokumenteer. Teen 2015 is byna 75&nbsp;000 artefakfragmente ontdek, bestudeer, gekatalogiseer, ontleed en, waar moontlik, gerestoureer. Die nuwe ontdekkings is in ’n groot uitstalling by die De Young-museum in San Francisco aan die publiek bekendgestel. Dit is laat in September 2017 geopen.

## Verwysings
## Skakels